Tänään kaupunginvaltuustossa: Viistokadun paluu!

Viistokatu tekee paluun tänään Tampereen kaupunginvaltuustoon. Kuva vuodelta 1935. Tampere-Seura

Pekka Ruissalo

Jo muistojen hämärään häipynyt Viistokatu tekee tänään paluun Tampereen kaupunginvaltuustossa. Asialla on SDP:n kaupunginvaltuutettu Aila Dündar-Järvinen, joka jättää valtuustolle aloitteen Viistokadun paluusta.

– Esitän, että Tampereen kaupunki selvittää nopealla aikataululla mahdollisuudet palauttaa Viistokatu takaisin ratikan rakentamisen ajaksi, jotta keskustassa ja Hämeenkadulla kulkeminen ja ajaminen helpottuisi, samalla tulisi selvittää Viistokadun avaamisen kustannukset, Dündar-Järvinen perustelee.

Viistokatu poistettiin 1990-luvun loppupuolella. Katua pitkin pääsi ajamaan autolla Keskustorin halki Tampereen Teatterin edestä Kauppakadulle.

– Viistokadun poistaminen teki aikanaan keskustorin ja Raatihuoneen edustan yhteneväiseksi alueeksi ja näin isojen tapahtumien järjestäminen keskustorilla mahdollistui, erityisesti kesäisin. Ratikan rakentaminen aiheuttaa niin paljon ”epäjärjestystä” Hämeenkadulla, että isojen tapahtumien järjestäminen keskustorilla olisi Viistokadun palauttamisestakin huolimatta vaarassa.